O‘zbekiston delegatsiyasi AQSh davlat kotibining birinchi o‘rinbosari bilan uchrashdi

9-dekabr kuni Vashingtonda O‘zbekiston Tashqi ishlar vaziri Abdulaziz Komilov boshchiligidagi delegatsiya AQSh davlat kotibining birinchi o‘rinbosari Djozef Berns bilan uchrashdi. Mazkur uchrashuv ikki davlat o‘rtasidagi siyosiy konsultatsiyalarning to‘rtinchi raundi doirasida o'tkazildi. Bu haqda O‘zbekiston Tashqi ishlar vazirligi matbuot xizmati ma’lumotiga tayanib “UzReport” xabar bermoqda.

 Foto © wikipedia.com
Xabarga ko‘ra, muloqot chog‘ida ikki tomonlama munosabatlarning muhim masalalari, shu jumladan, avval erishilgan kelishuvlarning amalga oshirilishi muhokama qilindi hamda xalqaro va mintaqaviy ahamiyatga molik alohida muammolar yuzasidan fikr almashildi.
Uchrashuv davomida tomonlar O‘zbekiston va AQSh o‘rtasidagi siyosiy, savdo-iqtisodiy, madaniy-gumanitar va boshqa sohalardagi munosabatlar taraqqiy etayotganligini mamnunlik bilan qayd etdi.
Shuningdek, doimiy tarzda o‘tkazib kelinayotgan turli doiradagi muloqot va tashriflar ikki tomonlama munosabatlarga ijobiy ta’sir etishi ta’kidlandi.
Eslatib o‘tamiz, Tashqi ishlar vaziri Abdulaziz Komilov boshchiligidagi O‘zbekiston Respublikasi delegatsiyasi 11-dekabrga qadar AQShda rasmiy tashrif bilan bo‘ladi.